બાંધવગઢ ટાઇગર રીઝર્વ પોતાના દરવાજા ઓક્ટોબરથી જૂન સુધી જન સામાન્ય માટે ખુલ્લા મૂકે છે. વર્ષારાણી જ્યારે જુલાઈ મહિનાથી ધરતીને ટાઢક આપતા હોય ત્યારે જંગલને સફારી માટે બંધ કરવામાં આવે છે. બાંધવગઢનું જંગલ વિંધ્યની પર્વતમાળામાં વિસ્તરેલું છે. અમારું જંગલ આમ તો કાયમ લીલુંછમ્મ હોય છે જેનો આભાર મારે સાલ, બાંબૂ, પીપળો, જાંબૂ જેવા ઘણાં વૃક્ષોને આપવો રહ્યો. સાથે આયુર્વેદ માટે આવશ્યક ઔષધીય વનસ્પતિઓ પણ અહીં ઉપલબ્ધ છે. વરસાદ પછીના બે-ત્રણ મહિના આખો વિસ્તાર લીલોતરીથી હરખાઈ ઉઠે છે. આ સમયે જંગલમાં યાયાવર પક્ષીઓ અમારા મહેમાન બને છે. પણ મારો પ્રિય સમય જાન્યુઆરીથી માર્ચનો છે. વાતાવરણ ઠંડુ હોય છે. પલાશના વૃક્ષો પર લહેરાતા કેસરિયા ફૂલ અને મહુડાનાં મધમધતા પીળા ફૂલો, તમારા શબ્દોમાં કહીયે તો જંગલ વધારે ફોટોજેનિક બની ગયું હોય છે! એપ્રિલથી જૂન આકાશમાંથી ઘણી ગરમી ફેંકાતી હોય એવું લાગે છે. પાણીની તલપ વધારે લાગતી હોવાથી જલકુંડ તરફ અમારા આંટા વધી જાય, એમાં તો મનુષ્યોથી ભરેલી જીપોની પડાપડી થઈ જાય બાપા..!. તમને અહીં બંગાળ ટાઇગર, ચિત્તા, સાંબર, હરણ, જંગલી ભૂંડ, નીલગાય, ગૌર, ચૌશિંગા, શિયાળ, ચિંકારા, હાઈના, રીંછ અને ભૂરા લંગુર જેવા પ્રાણીઓ જોવા મળશે. મેં સાંભળ્યું છે અહીં અમે ૨૫૦ થી પણ વધુ જાતના પક્ષીઓ સાથે રહીએ છીએ.